title: Rozhodnutie Rady 2014/220/SZBP z 15. apríla 2014, ktorým sa mení rozhodnutie 2013/34/SZBP o vojenskej misii Európskej únie na podporu výcviku ozbrojených síl Mali (EUTM Mali)

text:
               16.4.2014

               SK

               Úradný vestník Európskej únie

               L 113/27

         ROZHODNUTIE RADY 2014/220/SZBP
   z 15. apríla 2014,
   ktorým sa mení rozhodnutie 2013/34/SZBP o vojenskej misii Európskej únie na podporu výcviku ozbrojených síl Mali (EUTM Mali)
   RADA EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 42 ods. 4 a článok 43 ods. 2,
   so zreteľom na návrh vysokej predstaviteľky Únie pre zahraničné veci a bezpečnostnú politiku,
   keďže:

               (1)

               Rada 17. januára 2013 prijala rozhodnutie 2013/34/SZBP (1) o vojenskej misii Európskej únie na podporu výcviku ozbrojených síl Mali (EUTM Mali).

               (2)

               Rada 18. februára 2013 prijala rozhodnutie 2013/87/SZBP (2) o začatí misie EUTM Mali.

               (3)

               Politický a bezpečnostný výbor 17. decembra 2013 odporučil predĺžiť mandát misie EUTM Mali o obdobie dvoch rokov, t. j. do 18. mája 2016.

               (4)

               Je tiež potrebné stanoviť referenčnú sumu určenú na pokrytie výdavkov spojených s misiou EUTM Mali na obdobie od 19. mája 2014 do 18. mája 2016.

               (5)

               Rozhodnutie 2013/34/SZBP by sa preto malo zodpovedajúcim spôsobom zmeniť,

         PRIJALA TOTO ROZHODNUTIE:
   Článok 1
   Rozhodnutie 2013/34/SZBP sa týmto mení takto:

               1.

               V článku 10 sa odsek 2 nahrádza takto:
               „2.   Referenčná suma na spoločné náklady misie EUTM Mali na obdobie od 19. mája 2014 do 18. mája 2016 je 27 700 000 EUR. Percentuálny podiel referenčnej sumy uvedený v článku 25 ods. 1 rozhodnutia 2011/871/SZBP sa stanovuje na 0 %.“

               2.

               V článku 12 sa odsek 2 nahrádza takto:
               „2.   Mandát misie EUTM Mali sa končí 18. mája 2016.“

         Článok 2
   Toto rozhodnutie nadobúda účinnosť dňom jeho prijatia.

      V Luxemburgu 15. apríla 2014

            Za Radu

            predsedníčka

         C. ASHTON

      (1)  Rozhodnutie Rady 2013/34/SZBP zo 17. januára 2013 o vojenskej misii Európskej únie na podporu výcviku ozbrojených síl Mali (EUTM Mali) (Ú. v. EÚ L 14, 18.1.2013, s. 19).

      (2)  Rozhodnutie Rady 2013/87/SZBP z 18. februára 2013 o začatí vojenskej misie Európskej únie na podporu výcviku ozbrojených síl Mali (EUTM Mali) (Ú. v. EÚ L 46, 19.2.2013, s. 27).


title: 2007/798/ES: Rozhodnutie Rady z 22. novembra 2007 o uzatvorení Dohody vo forme výmeny listov o predbežnom vykonávaní Dohody o partnerstve v sektore rybolovu medzi Európskym spoločenstvom a Mozambickou republikou

text:
               17.12.2007

               SK

               Úradný vestník Európskej únie

               L 331/31

         ROZHODNUTIE RADY
   z 22. novembra 2007
   o uzatvorení Dohody vo forme výmeny listov o predbežnom vykonávaní Dohody o partnerstve v sektore rybolovu medzi Európskym spoločenstvom a Mozambickou republikou
   (2007/798/ES)
   RADA EURÓPSKEJ ÚNIE,
   so zreteľom na Zmluvu o založení Európskeho spoločenstva, a najmä na jej článok 300 ods. 2 v spojení s jej článkom 37,
   so zreteľom na návrh Komisie,
   keďže:

               (1)

               Spoločenstvo rokovalo s Mozambickou republikou o dohode o partnerstve v sektore rybolovu, ktorá umožňuje plavidlám Spoločenstva rybolov v rybolovných oblastiach Mozambiku.

               (2)

               Ako výsledok týchto rokovaní bola 21. decembra 2006 parafovaná nová dohoda o partnerstve v sektore rybolovu medzi Európskym spoločenstvom a Mozambickou republikou (ďalej len „dohoda o partnerstve“).

               (3)

               Dohoda o rybolove medzi Európskym spoločenstvom a Mozambickou republikou bola schválená nariadením Rady (ES) č. 2329/2003 (1) a má sa nahradiť novou dohodou o partnerstve.

               (4)

               V záujme zabezpečenia pokračovania rybolovných činností plavidiel Spoločenstva je nevyhnutné, aby sa dohoda o partnerstve vykonávala čo najskôr. Obidve strany preto parafovali dohodu vo forme výmeny listov, ktorou sa ustanovuje predbežné vykonávanie dohody o partnerstve od 1. januára 2007.

               (5)

               Je v záujme Spoločenstva schváliť túto dohodu vo forme výmeny listov.

               (6)

               Je potrebné stanoviť spôsob prerozdelenia možností rybolovu medzi členské štáty,

         ROZHODLA TAKTO:
   Článok 1
   Týmto sa v mene Spoločenstva schvaľuje Dohoda vo forme výmeny listov o predbežnom vykonávaní Dohody o partnerstve v sektore rybolovu medzi Európskym spoločenstvom a Mozambickou republikou (ďalej len „dohoda vo forme výmeny listov“).
   Text dohody vo forme výmeny listov je pripojený k tomuto rozhodnutiu.
   Článok 2
   Možnosti rybolovu stanovené protokolom k dohode sú rozdelené medzi jednotlivé členské štáty takto:

               Kategória rybolovu

               Typ plavidla

               Členský štát

               Licencie

               Lov tuniakov

               Plavidlá so záťahovými sieťami

               Španielsko:

               23

               Francúzsko:

               20

               Taliansko:

               1

               Lov tuniakov

               Plavidlá s dlhými lovnými šnúrami

               Španielsko:

               23

               Francúzsko:

               11

               Portugalsko:

               9

               Spojené kráľovstvo

               2

         Ak žiadosti o licencie týchto členských štátov nevyčerpajú možnosti rybolovu stanovené protokolom, Komisia môže zohľadniť žiadosti o licencie iných členských štátov.
   Článok 3
   Členské štáty, ktorých plavidlá vykonávajú rybolov na základe tejto dohody, oznámia Komisii objem každého úlovku v rybolovnej oblasti Mozambiku v súlade s podrobnými pravidlami ustanovenými v nariadení Komisie (ES) č. 500/2001 zo 14. marca 2001, ktorým sa ustanovujú podrobné pravidlá pre uplatňovanie nariadenia Rady (EHS) č. 2847/93 o monitorovaní úlovkov ulovených rybárskymi plavidlami Spoločenstva vo vodách tretích krajín a na šírom mori (2).
   Článok 4
   Týmto sa predseda Rady poveruje určiť osobu(-y) splnomocnenú(-é) na podpísanie dohody vo forme výmeny listov s cieľom zaviazať Spoločenstvo.

      V Bruseli 22. novembra 2007

            Za Radu

            predseda

         M. PINHO

      (1)  Nariadenie Rady (ES) č. 2329/2003 z 22. decembra 2003 o uzatvorení Dohody o rybolove medzi Európskym spoločenstvom a Mozambickou republikou (Ú. v. EÚ L 345, 31.12.2003, s. 43).

      (2)  Ú. v. ES L 73, 15.3.2001, s. 8.
   DOHODA
   vo forme výmeny listov o predbežnom vykonávaní Dohody o partnerstve v sektore rybolovu medzi Európskym spoločenstvom a Mozambickou republikou
   Vážený pán,
   na základe Dohody o partnerstve v sektore rybolovu medzi Európskym spoločenstvom a Mozambickou republikou, podpísanej 21. decembra 2006, vrátane protokolu a prílohy a dodatkov k nej, ktorou sa stanovujú možnosti rybolovu a finančný príspevok na obdobie od 1. januára 2007 do 31. decembra 2011, mám tú česť vás informovať, že vláda Mozambiku je pripravená predbežne vykonávať uvedenú dohodu od 1. januára 2007, čakajúc na nadobudnutie jej účinnosti v súlade s článkom 17 dohody, a pod podmienkou, že je tak pripravené konať aj Európske spoločenstvo.
   V tomto prípade je zrejmé, že prvá splátka finančného príspevku stanovená v článku 2 protokolu bude vyplatená najneskôr do 31. októbra 2007.
   Bol by som Vám zaviazaný, keby ste mohli potvrdiť súhlas Európskeho spoločenstva s takýmto predbežným vykonávaním.
   Prijmite, prosím, výraz mojej najhlbšej úcty

      Za vládu Mozambiku

   Vážený pán,
   Mám tú česť potvrdiť dnešným dňom prijatie Vášho listu tohto znenia:

      „Na základe Dohody o partnerstve v sektore rybolovu medzi Európskym spoločenstvom a Mozambickou republikou, podpísanej 21. decembra 2006, vrátane protokolu a prílohy a dodatkov k nej, ktorou sa stanovujú možnosti rybolovu a finančný príspevok na obdobie od 1. januára 2007 do 31. decembra 2011, mám tú česť vás informovať, že vláda Mozambiku je pripravená predbežne vykonávať uvedenú dohodu od 1. januára 2007, čakajúc na nadobudnutie jej účinnosti v súlade s článkom 17 dohody a pod podmienkou, že je tak pripravené konať aj Európske spoločenstvo.
      V tomto prípade je zrejmé, že prvá splátka finančného príspevku stanovená v článku 2 protokolu bude vyplatená najneskôr do 31. októbra 2007.
      Bol by som Vám zaviazaný, keby ste mohli potvrdiť súhlas Európskeho spoločenstva s takýmto predbežným vykonávaním.“

   Mám tú česť potvrdiť Vám súhlas Európskeho spoločenstva s takýmto predbežným vykonávaním.
   Prijmite, prosím, výraz mojej najhlbšej úcty

      V mene Rady Európskej únie

   DOHODA
   o partnerstve v sektore rybolovu medzi Európskym spoločenstvom a Mozambickou republikou
   EURÓPSKE SPOLOČENSTVO, ďalej len „Spoločenstvo“,
   a
   MOZAMBICKÁ REPUBLIKA, ďalej len „Mozambik“,
   ďalej len „zmluvné strany“,
   BERÚC DO ÚVAHY úzku spoluprácu medzi Spoločenstvom a Mozambikom, najmä v rámci dohody z Cotonou, ako aj so zreteľom na ich spoločný záujem tento vzťah zintenzívniť,
   BERÚC DO ÚVAHY vôľu oboch zmluvných strán podporovať udržateľné využívanie rybolovných zdrojov prostredníctvom spolupráce,
   SO ZRETEĽOM na ustanovenia Dohovoru Organizácie Spojených národov o morskom práve,
   UZNÁVAJÚC, že Mozambik uplatňuje svoje zvrchované práva alebo jurisdikcie v oblasti, ktorá sa rozprestiera 200 námorných míľ od základných línií v súlade s Dohovorom Organizácie Spojených národov o morskom práve,
   ROZHODNUTÍ uplatniť rozhodnutia a odporúčania prijaté príslušnými regionálnymi organizáciami, ktorých sú zmluvné strany členom,
   VEDOMÍ SI dôležitosti zásad stanovených Kódexom správania pre zodpovedný rybolov prijatým na konferencii FAO v roku 1995,
   ROZHODNUTÍ spolupracovať v obojstrannom záujme v prospech rozvoja zodpovedného rybolovu s cieľom zabezpečiť dlhodobé zachovanie a udržateľný rozvoj živých morských zdrojov,
   PRESVEDČENÍ, že takáto spolupráca musí byť založená na iniciatíve a opatreniach realizovaných buď spoločne, alebo každou zo strán pri súčasnom zabezpečení koherencie politík a spoločného úsilia,
   ROZHODNUTÍ s cieľom takejto spolupráce, že zmluvné strany vytvoria dialóg potrebný na implementáciu mozambickej politiky rybolovu zapojením štátnych spoločností,
   ŽELAJÚ SI vytvoriť podmienky, určujúce rybolovné aktivity plavidiel Spoločenstva v mozambických vodách a podporu Spoločenstva pre zodpovedný rybolov v týchto vodách,
   ROZHODNUTÍ uskutočňovať užšiu ekonomickú spoluprácu v priemysle rybolovu a príslušných činnostiach propagáciou spolupráce medzi spoločnosťami obidvoch zmluvných strán,
   DOHODLI SA TAKTO:
   Článok 1
   Predmet
   Touto dohodou sa ustanovujú zásady, pravidlá a postupy, ktorými sa riadia:

               —

               hospodárska, finančná, technická a vedecká spolupráca v sektore rybolovu s cieľom podporovať zodpovedný rybolov v mozambických vodách na zabezpečenie zachovania a udržateľného využívania rybolovných zdrojov a na rozvoj mozambického sektora rybolovu,

               —

               podmienky prístupu rybárskych plavidiel Spoločenstva do mozambických rybolovných oblastí,

               —

               spolupráca týkajúca sa pravidiel kontroly rybolovu v mozambickej rybolovnej oblasti s cieľom zabezpečiť dodržiavanie uvedených podmienok, účinnosť opatrení na ochranu rybolovných zdrojov a hospodárenie s rybolovnými zdrojmi a boj proti nezákonnému, neohlásenému a neregulovanému rybolovu,

               —

               partnerstvo medzi prevádzkovateľmi s cieľom rozvoja hospodárskych aktivít v sektore rybolovu a príbuzných aktivitách v spoločnom záujme.

         Článok 2
   Vymedzenie pojmov
   Na účely tejto dohody sa pod pojmom:

               a)

               „mozambické orgány“ rozumie Ministerstvo rybolovu Mozambickej republiky;

               b)

               „orgány Spoločenstva“ rozumie Európska komisia;

               c)

               „mozambická rybolovná oblasť“ rozumejú vody Mozambiku, v ktorých je lov rýb povolený;

               d)

               „rybárske plavidlo“ rozumie každé plavidlo použité na účel rybolovu podľa mozambického práva;

               e)

               „plavidlo Spoločenstva“ rozumie rybárske plavidlo s vlajkou členského štátu Spoločenstva a registrované v Spoločenstve;

               f)

               „spoločný výbor“ rozumie výbor zložený zo zástupcov Spoločenstva a Mozambiku podľa článku 9 tejto dohody;

               g)

               „prekládka“ rozumie prenos v oblasti prístavu časti alebo celého úlovku z jedného plavidla na druhé;

               h)

               „majiteľ plavidla“ rozumie právne zodpovedná osoba za plavidlo poverená jeho vedením a kontrolou;

               i)

               „námorník z AKT“ rozumie námorník, ktorý je štátnym príslušníkom neeurópskych krajín, ktoré sú signatármi dohody z Cotonu.

         Článok 3
   Zásady a ciele týkajúce sa realizácie tejto dohody
   1.   Zmluvné strany sa týmto zaväzujú podporovať zodpovedný rybolov v mozambických vodách podľa Kódexu pravidiel pre zodpovedný rybolov FAO na základe zásad nediskriminácie medzi flotilami vykonávajúcimi rybolov v týchto vodách.
   2.   Zmluvné strany budú spolupracovať s cieľom sledovať výsledky implementácie rybolovnej politiky prijatej mozambickou vládou a hodnotením opatrení, programov a činností vykonaných na základe dohody a na záver uskutočnia politický dialóg v sektore rybolovu. Výsledky hodnotení budú analyzované spoločným výborom podľa článku 9 tejto dohody.
   3.   Zmluvné strany sa zaväzujú zabezpečiť vykonávanie tejto dohody v súlade so zásadami dobrého hospodárenia a sociálneho riadenia, rešpektujúc stav zdrojov rybolovu.
   4.   Zamestnávanie mozambických námorníkov na palube plavidiel Spoločenstva sa riadi Deklaráciou Medzinárodnej organizácie práce (MOP) o zásadách a základných právach pri práci, ktorá sa plnoprávne uplatňuje na príslušné pracovné zmluvy a všeobecné pracovné podmienky. Konkrétne ide o slobodu združovania a o účinné uznanie práva na kolektívne vyjednávanie pracovníkov a odstránenie diskriminácie v súvislosti so zamestnaním a pracovným zaradením. Rovnaké podmienky platia aj pre námorníkov z ostatných krajín AKT.
   5.   Zmluvné strany sa zaväzujú k vzájomným konzultáciám pred vykonaním každého rozhodnutia, ktoré môže ovplyvniť činnosti plavidiel Spoločenstva na základe tejto Zmluvy.
   Článok 4
   Spolupráca vo vedeckej oblasti
   1.   Počas platnosti tejto dohody budú Spoločenstvo a mozambické orgány monitorovať vývoj stavu rybolovných zdrojov v mozambickej rybolovnej oblasti.
   2.   Zmluvné strany sa zaväzujú k vzájomným konzultáciám v rámci spoločnej vedeckej skupiny alebo v rámci medzinárodných organizácií s cieľom zabezpečenia riadenia a zachovania živých zdrojov v Indickom oceáne a spolupráce v rámci príslušného vedeckého programu.
   3.   Zmluvné strany na základe konzultácií podľa vyššie uvedeného odseku 2 budú navzájom konzultovať v rámci spoločného výboru podľa článku 9 a spoločne uplatňovať opatrenia na zachovanie trvalo udržateľného riadenia zásob rýb, ktoré sa týkajú činností plavidiel Spoločenstva.
   Článok 5
   Prístup plavidiel Spoločenstva k rybolovu v mozambických vodách
   1.   Mozambik sa zaväzuje povoliť plavidlám Spoločenstva zapojiť sa do činností rybolovu vo svojej rybolovnej oblasti v súlade s touto dohodou vrátane protokolu a prílohy.
   2.   Činnosti rybolovu, ktoré sú predmetom tejto dohody, podliehajú zákonom a nariadeniam platným v Mozambiku. Mozambické orgány oznámia Spoločenstvu všetky zmeny a doplnenia týchto právnych predpisov.
   3.   Mozambik sa zaväzuje prijať všetky potrebné opatrenia, pokiaľ ide o účinné uplatňovanie ustanovení, ktoré sa týkajú kontroly rybolovu ustanoveného v protokole. Plavidlá Spoločenstva spolupracujú s príslušnými mozambickými orgánmi pri uskutočňovaní týchto kontrol.
   4.   Spoločenstvo sa zaväzuje podniknúť všetky potrebné opatrenia na zabezpečenie súladu svojich plavidiel s touto dohodou a právnymi predpismi upravujúcimi rybolov vo vodách, ktoré patria do jurisdikcie mozambickej rybolovnej oblasti.
   Článok 6
   Povolenia
   1.   Plavidlá Spoločenstva môžu vykonávať činnosti rybolovu v mozambickej rybolovnej oblasti, iba ak sú držiteľmi povolenia na rybolov vydaného Mozambikom podľa tejto dohody a k nej pripojenému protokolu.
   2.   Postup získania povolenia na rybolov pre plavidlo, uplatniteľné poplatky a spôsob úhrady, ktoré musia používať majitelia plavidiel, sú určené v prílohe k protokolu.
   Článok 7
   Finančný príspevok
   1.   Spoločenstvo poskytne Mozambiku finančný príspevok v súlade s náležitosťami a podmienkami stanovenými v protokole a v prílohách. Tento jednotný príspevok sa určuje na základe týchto dvoch relatívnych zložiek:

               a)

               prístup plavidiel Spoločenstva do vôd a k rybolovným zdrojom Mozambiku a

               b)

               finančná pomoc Spoločenstva na podporu zodpovedného rybolovu a udržateľného využívania rybolovných zdrojov v mozambických vodách.

         2.   Prvok finančného príspevku podľa vyššie uvedeného odseku 1 písm. b) bude určený na základe cieľov identifikovaných spoločne zmluvnými stranami v súlade s protokolom, ktorý sa má dosiahnuť v kontexte sektorovej politiky rybolovu mozambickej vlády a ročným a viacročným programom jeho implementácie.
   3.   Finančný príspevok poskytnutý Spoločenstvom sa vypláca ročne podľa podmienok stanovených v protokole a s výhradou ustanovení tejto dohody a protokolu týkajúcich sa prípadných zmien výšky príspevku vzhľadom na:

               a)

               vážne okolnosti s výnimkou prírodných úkazov, ktoré by bránili rybolovu v mozambických vodách;

               b)

               zníženie rybolovných možností poskytnutých plavidlám Spoločenstva v rámci spoločnej dohody na účely uplatňovania opatrení riadenia príslušných zásob na zachovanie a udržateľné využívanie zdrojov na základe najlepších dostupných vedeckých stanovísk;

               c)

               zvýšenie rybolovných možností poskytnutých plavidlám Spoločenstva po spoločnej dohode zúčastnených strán v prípade, že stav zdrojov podľa najlepších dostupných vedeckých poznatkov túto možnosť povoľuje;

               d)

               opätovné zhodnotenie podmienok finančnej pomoci na uplatňovanie sektorovej politiky rybolovu v Mozambiku v prípade, že je táto skutočnosť odôvodnená v súvislosti s výsledkami ročných a viacročných programom, ktoré zaznamenali obidve strany;

               e)

               vypovedanie tejto dohody v súlade s ustanoveniami jej článku 12;

               f)

               pozastavenie uplatňovania tejto dohody v súlade s ustanoveniami jej článku 13.

         článok 8
   Podpora spolupráce na úrovni hospodárskych subjektov a občianskej spoločnosti
   1.   Zmluvné strany podporujú hospodársku, vedeckú a technickú spoluprácu v sektore rybolovu a v súvisiacich sektoroch. Vedú vzájomné porady s cieľom koordinovať rôzne opatrenia, ktoré sa môžu prijať v tejto oblasti.
   2.   Zmluvné strany sa zaväzujú podporovať výmenu informácií o rybárskych technikách a zariadeniach, konzervačných metódach a priemyselnom spracovaní produktov rybolovu.
   3.   Zmluvné strany sa usilujú vytvoriť priaznivé podmienky na podporu vzťahov medzi svojimi podnikmi v technickej, hospodárskej a obchodnej oblasti podporovaním vytvorenia priaznivého prostredia na rozvoj obchodu a investícií.
   4.   Zmluvné strany sa zaväzujú implementovať plán a činnosti medzi prevádzkovateľmi Mozambiku a Spoločenstva s cieľom podporovať vykládky rýb z plavidiel Spoločenstva v Mozambiku.
   5.   Zmluvné strany najmä podporujú zriaďovanie spoločných podnikov s obojstranným záujmom, ktoré sú dôsledne v súlade s platnými právnymi predpismi Mozambiku a Spoločenstva.
   Článok 9
   Spoločný výbor
   1.   Zriaďuje sa spoločný výbor, ktorý je poverený kontrolou uplatňovania tejto dohody. Spoločný výbor vykonáva tieto funkcie:

               a)

               kontroluje vykonávanie, interpretáciu a uplatňovanie dohody, a najmä definíciu a hodnotenie uplatňovania ročného a viacročného plánu stanoveného v článku 7 ods. 2;

               b)

               poskytuje potrebné spojenie pre záležitosti, ktoré sú predmetom spoločného záujmu, týkajúce sa rybolovu;

               c)

               slúži ako fórum na priateľské urovnanie sporov, ktoré môžu vyplynúť z výkladu alebo uplatňovania tejto dohody;

               d)

               v prípade potreby opätovne hodnotí možnosti rybolovu a súvisiaci finančný príspevok;

               e)

               vykonáva všetky ostatné funkcie, ktoré mu zmluvné strany v rámci spoločnej dohody pridelia.

         2.   Spoločný výbor vykonáva svoje funkcie so zreteľom na výsledky konzultácií na vedeckej úrovni podľa článku 4 tejto dohody.
   3.   Spoločný výbor sa stretáva najmenej raz do roka striedavo v Mozambiku a v Spoločenstve, pričom stretnutiu predsedá tá zmluvná strana, ktorá usporadúva stretnutie. Osobitné stretnutie sa uskutoční na žiadosť ktorejkoľvek zmluvnej strany.
   Článok 10
   Územná pôsobnosť
   Táto dohoda sa na jednej strane uplatňuje na územiach, na ktorých sa uplatňuje Zmluva o založení Európskeho spoločenstva, za podmienok uvedených v tejto zmluve a na strane druhej na území Mozambiku.
   Článok 11
   Trvanie
   Táto dohoda sa uplatňuje päť rokov odo dňa nadobudnutie jej účinnosti a jej účinnosť sa automaticky predlžuje na obdobie päť rokov s výnimkou vypovedania v súlade s jej článkom 12.
   Článok 12
   Výpoveď
   1.   Túto dohodu môže vypovedať ktorákoľvek zmluvná strana v prípade závažných okolností s výnimkou prírodných fenoménov, ktoré sú nad rámec primeranej kontroly zmluvných strán a zabraňujú činnosti rybolovu v mozambických vodách. Túto dohodu môže taktiež vypovedať ktorákoľvek zmluvná strana v prípade, že sa vyskytnú závažné okolnosti, ktoré sa týkajú napríklad znehodnotenia príslušných zásob, zistenia, či sa zmenšila miera využívania možností rybolovu, poskytnutá plavidlám Spoločenstva, alebo nedodržania záväzkov, prijatých zmluvnými stranami v rámci boja proti nezákonnému, neohlásenému a neregulovanému rybolovu.
   2.   Zainteresovaná strana písomne oznámi druhej strane svoj zámer vypovedať dohodu najmenej šesť mesiacov pred uplynutím počiatočného obdobia alebo každého dodatočného obdobia.
   3.   Odoslanie oznámenia podľa odseku 2 má za následok začatie konzultácií medzi zmluvnými stranami.
   4.   Platba finančného príspevku podľa článku 7 za rok, v ktorom vypovedanie dohody nadobudne účinnosť, sa znižuje pomerne a pro rata temporis.
   Článok 13
   Pozastavenie
   1.   Uplatňovanie tejto dohody sa môže pozastaviť z podnetu ktorejkoľvek zmluvnej strany v prípade vážneho rozporu pri uplatňovaní ustanovení tejto dohody. Príslušná zmluvná strana musí pri takomto pozastavení písomne oznámiť svoj zámer druhej zmluvnej strane najmenej tri mesiace predo dňom nadobudnutia účinnosti pozastavenia. Po doručení tohto oznámenia začnú strany viesť vzájomné konzultácie s cieľom urovnania sporu zmierom.
   2.   Vyplatenie finančného príspevku uvedeného v odseku 7 sa zníži pomerne a pro rata temporis k obdobiu trvania pozastavenia.
   Článok 14
   Protokol a príloha
   Protokol, príloha a dodatky tvoria neoddeliteľnú súčasť tejto dohody.
   Článok 15
   Ustanovenia vnútroštátneho práva
   Činnosti rybolovu plavidiel Spoločenstva, ktoré pôsobia vo vodách Mozambiku, sa riadia platnými právnymi predpismi Mozambiku okrem prípadov, keď dohoda a protokol so svojou prílohou a dodatkami stanovujú inak.
   Článok 16
   Zrušenie
   K dátumu nadobudnutia účinnosti sa touto dohodou zrušuje a nahrádza Dohoda medzi Európskym spoločenstvom a Mozambickou republikou o rybolove v mozambických pobrežných vodách, ktorá nadobudla platnosť 31. decembra 2003.
   Článok 17
   Nadobudnutie účinnosti
   Táto dohoda je vyhotovená v dvoch kópiách v anglickom, bulharskom, českom, dánskom, estónskom, fínskom, francúzskom, gréckom, holandskom, litovskom, lotyšskom, maďarskom, maltskom, nemeckom, poľskom, portugalskom, rumunskom, slovenskom, slovinskom, španielskom, švédskom a talianskom jazyku, pričom každé z týchto znení je rovnako autentické. Účinnosť nadobúda 1. januára 2007.
   PROTOKOL
   ktorým sa na obdobie od 1. januára 2007 do 31. decembra 2011 stanovujú možnosti rybolovu a finančný príspevok podľa Dohody medzi Európskym spoločenstvom a Mozambickou republikou o rybolove v mozambických pobrežných vodách
   Článok 1
   Obdobie uplatňovania a možnosti rybolovu
   1.   Od 1. januára 2007 a na celkové obdobie 5 rokov sa možnosti rybolovu dohodnuté v zmysle článku 5 dohody stanovujú takto:
   Vysoko migrujúce druhy rýb (druhy uvedené v prílohe 1 k Dohovoru Spojených národov z roku 1982):

               —

               mraziarenské plavidlá so záťahovými sieťami na lov tuniakov: 44 plavidiel,

               —

               plavidlá s dlhými lovnými šnúrami na lov: 45 plavidiel.

         2.   Odsek 1 sa uplatňuje s výhradou ustanovení článkov 4 a 5 tohto protokolu
   3.   Plavidlá plávajúce pod vlajkou členského štátu Európskeho spoločenstva môžu vykonávať činnosť rybolovu v mozambických rybolovných vodách, len ak sú držiteľmi licencie o rybolove vydanej v rámci tohto protokolu a podľa podmienok opísaných v prílohe k tomuto protokolu.
   Článok 2
   Finančný príspevok – podmienky platby
   1.   Finančný príspevok uvedený v článku 7 dohody sa za obdobie uvedené v článku 1 skladá na jednej strane zo sumy 650 000 EUR ročne, čo predstavuje ekvivalent referenčnej tonáže 10 000 ton za rok, a na strane druhej z osobitnej sumy 250 000 EUR ročne na podporu a uskutočňovanie mozambickej sektorovej politiky rybolovu. Táto osobitná suma tvorí neoddeliteľnú súčasť jednorazového finančného príspevku uvedeného v článku 7 dohody.
   2.   Odsek 1 sa uplatňuje s výhradou ustanovení článkov 4, 5, 6 a 7 tohto protokolu.
   3.   Súčet súm uvedených v odseku 1, čiže 900 000 EUR, vypláca Spoločenstvo ročne počas obdobia uplatňovania tohto protokolu.
   4.   Ak celkové množstvo úlovkov plavidiel Spoločenstva v mozambických rybolovných oblastiach prekročí referenčnú tonáž, celková výška ročného finančného príspevku sa zvýši o 65 EUR za každú ďalšiu tonu úlovku. Celková ročná suma zaplatená Spoločenstvom však nemôže prekročiť dvojnásobok sumy ekvivalentnej referenčnej tonáži (1 300 000 EUR). Ak množstvá úlovkov plavidiel Spoločenstva prekročia množstvá zodpovedajúce dvojnásobku celkovej ročnej sumy, suma za množstvo, ktoré presahuje túto hranicu, sa zaplatí v priebehu nasledujúceho roka.
   5.   Vyplatenie finančného príspevku stanoveného v odseku 1 sa uskutoční najneskôr do 31. októbra 2007 za prvý rok a najneskôr do 15. januára 2008, 2009, 2010 a 2011 za nasledujúce roky.
   6.   S výhradou ustanovení článku 7 je použitie tohto príspevku vo výhradnej kompetencii mozambických úradov.
   7.   Finančný príspevok sa zaplatí v prospech účtu štátnej pokladnice otvoreného vo finančnej inštitúcii určenej mozambickými orgánmi.
   Článok 3
   Spolupráca na účely zodpovedného rybolovu – Vedecká spolupráca
   1.   Zmluvné strany sa týmto zaväzujú podporovať zodpovedný rybolov v mozambických vodách.
   2.   Počas obdobia platnosti tejto dohody Spoločenstvo a Mozambická republika spolupracujú s cieľom monitorovať vývoj stavu zdrojov v mozambickej rybolovnej oblasti.
   3.   K dátumu nadobudnutia účinnosti protokolu uzavrú zmluvné strany vzájomnú dohodu o opatreniach v súvislosti s vedeckými konzultáciami v súlade s článkom 4 ods. 2 dohody s cieľom pripraviť prácu pre spoločný výbor podľa článku 9 tejto dohody.
   Článok 4
   Revízia možností rybolovu po spoločnej dohode
   1.   Možnosti rybolovu stanovené v článku 1 sa môžu zvýšiť v rámci spoločnej dohody za predpokladu, že závery vedeckého kolégia uvedeného v článku 3 ods. 4 potvrdia, že takéto zvýšenie neohrozí udržateľnú správu zdrojov rybolovu v Mozambiku. V takomto prípade sa finančný príspevok stanovený v článku 2 ods. 1 zvýši pomerne a pro rata temporis. Celkový výška finančného príspevku zaplatená Európskym spoločenstvom však nesmie prekročiť dvojnásobok sumy uvedenej v článku 2 ods. 1. Ak úlovky plavidiel Spoločenstva prekročia množstvá zodpovedajúce dvojnásobku celkovej ročnej sumy, suma za množstvo, ktoré presahuje túto hranicu, sa zaplatí v priebehu nasledujúceho roka.
   2.   V prípade, ak sa zmluvné strany dohodnú na obmedzení možností rybolovu stanovených v článku 1, finančný príspevok sa zníži pomerne a pro rata temporis.
   3.   Rozdelenie možností rybolovu do rôznych kategórií plavidiel sa takisto môže zrevidovať po konzultáciách v rámci spoločnej dohody zmluvných strán a pri dodržaní každého prípadného odporúčania vedeckého kolégia uvedeného v článku 3, pokiaľ ide o riadenie zásob, ktoré by mohli byť týmto prerozdelením ovplyvnené. Zmluvné strany sa dohodnú na zodpovedajúcej úprave finančného príspevku, ak to rozdelenie možností rybolovu opodstatňuje.
   Článok 5
   Nové možnosti rybolovu
   1.   V prípade, že plavidlá Spoločenstva majú záujem vykonávať činnosti rybolovu, ktoré nie sú uvedené v článku 1, zmluvné strany sa spolu poradia pred schválením úradmi Mozambiku o prípadnom povolení týkajúcom sa týchto nových činností. V prípade potreby sa zmluvné strany dohodnú na podmienkach uplatniteľných pri týchto nových možnostiach rybolovu a v prípade potreby vypracujú zmeny a doplnenia k tomuto protokolu a jeho prílohe.
   2.   Zmluvné strany podporujú výskumný rybolov v mozambických vodách. Pokiaľ v tomto rámci kedykoľvek jedna zo strán vysloví túto požiadavku, strany vedú konzultácie a v jednotlivých prípadoch určia podmienky a iné parametre týchto činností rybolovu.
   Obidve zmluvné strany budú vykonávať činnosti výskumného rybolovu v súlade s parametrami prijatými vo vzájomnej dohode a s administratívnymi ustanoveniami na tento účel. Povolenia na výskumný rybolov sa udeľujú na maximálne obdobie 6 mesiacov.
   Keď zmluvné strany dospejú k názoru, že rybolovné výskumné výpravy priniesli pozitívne výsledky, môže vláda Mozambickej republiky poskytnúť nové možnosti rybolovu pre nové druhy rýb až do uplynutia platnosti protokolu. Finančný príspevok podľa článku 2 ods. 1 sa následne primerane zvýši.
   Článok 6
   Pozastavenie v prípade mimoriadnych okolností
   1.   V prípade mimoriadnych okolností s výnimkou prírodných javov, ktoré zabraňujú výkonu činností rybolovu vo vodách Mozambiku, môže Európske spoločenstvo pozastaviť vyplácanie finančného príspevku uvedeného v článku 2 ods. 1. Rozhodnutie o pozastavení sa príjme po konzultáciách zmluvných strán v lehote dvoch mesiacov po podaní žiadosti jednej zo strán a pod podmienkou, že Európske spoločenstvo zaplatilo všetky sumy splatné v čase pozastavenia.
   2.   Platba finančného príspevku sa vykoná hneď po tom, ako zmluvné strany na základe spoločnej dohody a porady zistia, že okolnosti, ktoré vyvolali zastavenie činnosti rybolovu už nie sú aktuálne a/alebo že situácia umožňuje návrat k činnostiam rybolovu.
   3.   Pri ukončení pozastavenia sa zmluvné strany dohodnú na okolnostiach, za ktorých sa môžu plavidlá Spoločenstva vrátiť k činnosti rybolovu.
   Článok 7
   Podpora zodpovedného rybolovu v mozambických vodách
   1.   100 % finančného príspevku stanoveného v článku 2 sa použije výhradne na podporu implementácie sektorovej politiky rybolovu vypracovanej mozambickou vládou.
   Mozambická republika je na základe cieľov určených vo vzájomnej dohode zmluvných strán a v súlade s jednoročnými a viacročnými programami zodpovedná za správu príslušnej sumy.
   2.   Na účely zavedenia ustanovení odseku 1 sa Spoločenstvo a Mozambická republika v rámci spoločného výboru uvedeného v článku 9 dohody po nadobudnutí účinnosti protokolu a najneskôr tri mesiace od tohto dátumu dohodnú na viacročnom sektorovom programe a na podmienkach jeho uplatňovania, predovšetkým na:

               a)

               ročných a viacročných usmerneniach, podľa ktorých sa použije percentuálny podiel finančného príspevku uvedeného v odseku 1 a jeho konkrétne sumy na iniciatívy, ktoré sa majú uskutočniť v roku 2007;

               b)

               ročných a viacročných cieľoch, ktoré treba dosahovať s cieľom podpory zodpovedného a udržateľného rybolovu, pri zohľadnení priorít vyjadrených Mozambikom v rámci vnútroštátnej politiky rybolovu alebo v rámci iných politík, ktoré sa vzťahujú alebo ktoré majú vplyv na zavedenie zodpovedného a udržateľného rybolovu, najmä v oblasti zlepšenia zdravotných podmienok produkcie produktov rybolovu a posilnenia monitorovacej kapacity zodpovedných orgánov Mozambiku;

               c)

               kritériách a postupoch, ktoré sa majú uplatňovať s cieľom umožniť každoročné zhodnotenie dosiahnutých výsledkov.

         3.   Každú navrhovanú úpravu viacročného odvetvového programu alebo využívania osobitných súm na iniciatívy, ktoré sa majú uskutočniť v roku 2007, musia schváliť zmluvné strany v rámci spoločného výboru.
   4.   Mozambická republika každoročne rozhodne o pridelení časti zodpovedajúcej percentám uvedeným v odseku 1 na účely zavedenia viacročného odvetvového programu. Pokiaľ ide o prvý rok platnosti protokolu, toto pridelenie sa musí oznámiť Spoločenstvu v čase schválenia Viacročného sektorového programu spoločným výborom. Pokiaľ ide o každý ďalší rok platnosti protokolu, Mozambik musí toto pridelenie oznámiť Spoločenstvu najneskôr 1. septembra predchádzajúceho roku.
   5.   V prípade, že to každoročné zhodnotenie dosiahnutého napredovania v zavádzaní viacročného odvetvového programu opodstatní, môže Európske spoločenstvo požiadať, aby sa finančný príspevok uvedený v článku 2 ods. 1 tohto protokolu prispôsobil s ohľadom na skutočnú výšku finančných zdrojov pridelených na zavedenie programu v súlade s jeho výsledkami.
   Článok 8
   Spory – pozastavenie vykonávania protokolu
   1.   Každý spor medzi zmluvnými stranami, pokiaľ ide o interpretáciu ustanovení tohto protokolu a ich vykonávanie, musí byť predmetom konzultácie medzi zmluvnými stranami v rámci spoločného výboru uvedeného v článku 9 dohody, ktorý sa v prípade potreby zvolá na výnimočné zasadanie s cieľom dosiahnuť mimosúdne vyrovnanie.
   2.   Ak mimosúdne vyrovnanie uvedené v odseku 1 nie je možné dosiahnuť bez toho, aby boli dotknuté ustanovenia článku 9, môže sa vykonávanie protokolu pozastaviť na návrh jednej strany, keď sa spor medzi stranami považuje za vážny.
   3.   Pozastavenie vykonávania protokolu podlieha písomnému oznámeniu zainteresovanej strany najmenej tri mesiace pred dátumom, keď má toto pozastavenie nadobudnúť účinnosť.
   4.   V prípade pozastavenia vykonávania protokolu budú zmluvné strany aj naďalej viesť konzultácie s cieľom dosiahnuť priateľské riešenie sporu, ktorý ich rozdeľuje. Keď sa takéto riešenie dosiahne, obnoví sa vykonávanie protokolu a výška finančného príspevku sa zníži úmerne a pro rata temporis v závislosti od trvania, počas ktorého sa vykonávanie protokolu odložilo.
   Článok 9
   Pozastavenie vykonávania protokolu z dôvodu neuhradených platieb
   S výhradou ustanovení článku 6, v prípade, že Spoločenstvo nezaplatí sumy uvedené v článku 2, vykonávanie tohto protokolu sa môže pozastaviť za týchto podmienok:

               a)

               v prípade, že platba nie je vykonaná v lehote podľa článku 2 ods. 5 tohto protokolu, informujú príslušné mozambické úrady Európsku komisiu o nezaplatení. Komisia pristúpi k prevereniu a v prípade potreby najneskôr do 60 pracovných dní od dátumu prijatia oznámenia uhradí príslušné sumy;

               b)

               ak sa neuhradené platby potvrdia a nie sú primerane odôvodnené v rámci lehoty uvedenej v predchádzajúcom odseku, majú príslušné orgány Mozambiku právo dočasne zastaviť vykonávanie tohto protokolu. Bezodkladne o tom informujú Európsku komisiu;

               c)

               Protokol sa začne znova vykonávať hneď po uhradení príslušnej sumy.

         Článok 10
   Uplatniteľné ustanovenia vnútroštátneho práva
   Bez toho, aby boli dotknuté ustanovenia dohody, protokol, prílohy a dodatky k nemu, činnosti plavidiel Spoločenstva fungujúce v rámci tohto protokolu, prílohy a dodatkov k nemu sa riadia platným právom Mozambiku.
   Článok 11
   Zrušenie
   Príloha k dohode medzi Európskym hospodárskym spoločenstvom a Mozambickou republikou o rybolove v blízkosti pobrežia Mozambiku sa zrušuje a nahrádza sa prílohou k tomuto protokolu.
   Článok 12
   Nadobudnutie účinnosti
   1.   Tento protokol a jeho príloha nadobúdajú účinnosť k dátumu, ku ktorému sa zmluvné strany informujú o dokončení postupov potrebných na tento účel.
   2.   Tento protokol, príloha a dodatky k nemu sa uplatňujú s účinnosťou od 1. januára 2007.


title: 2004/861/ES: Rozhodnutie Rady zo 7. decembra 2004, ktorým sa mení a dopĺňa rozhodnutie Rady 2002/883/ES, ktorým sa poskytuje ďalšia makrofinančná pomoc Bosne a Hercegovine

text:
               17.12.2004

               SK

               Úradný vestník Európskej únie

               L 370/80

      ROZHODNUTIE RADY

   zo 7. decembra 2004,
   ktorým sa mení a dopĺňa rozhodnutie Rady 2002/883/ES, ktorým sa poskytuje ďalšia makrofinančná pomoc Bosne a Hercegovine
   (2004/861/ES)
   RADA EURÓPSKEJ ÚNIE,
   so zreteľom na Zmluvu o založení Európskeho spoločenstva, najmä na jej článok 308,
   so zreteľom na návrh Komisie (1),
   so zreteľom na stanovisko Európskeho parlamentu (2),
   keďže:

               (1)

               Rozhodnutie Rady 2002/883/ES (3) z 5. novembra, ktorým sa poskytuje ďalšia makrofinančná pomoc Bosne a Hercegovine, obsahuje časť pôžičky s maximálnou istinou 20 miliónov EUR a časť finančnej podpory v maximálnej výške 40 miliónov EUR.

               (2)

               Vzhľadom na omeškanie realizácie požadovaných politických reforiem, ako bolo dohodnuté medzi Európskou komisiou a Bosnou a Hercegovinou, sa doteraz mohlo uvoľniť iba prvé (15 miliónov EUR) a druhé rozmedzie (20 miliónov EUR). Tretie a posledné rozmedzie do 25 miliónov EUR je stále neuvoľnené.

               (3)

               Bosna a Hercegovina sa zaviazala k neustálej hospodárskej stabilizácii a ceste reforiem. Po úspešnom uzavretí predošlej úverovej dohody MMF vo februári 2004 sa začali rokovania o novom programe podporovanom MMF.

               (4)

               Krajina naďalej požaduje finančnú podporu zo zahraničia okrem toho, čo môžu poskytnúť medzinárodné finančné inštitúcie.

               (5)

               Rozhodnutie Rady 2002/883/ES by sa malo zmeniť a doplniť, aby sa povolili záväzky a platby finančných prostriedkov podpory a vyplatenie pôžičky po 9. novembri 2004.

               (6)

               Zmluva neposkytuje na prijatie tohto rozhodnutia iné právomoci okrem tých, ktoré sú uvedené v článku 308.

               (7)

               Po porade s Hospodárskym a finančným výborom,

         ROZHODLA TAKTO:
   Jediný článok
   Druhý pododsek článku 6 rozhodnutia 2002/882/ES sa nahrádza takto:

      „Uplatňuje sa od 8. novembra 2004 a do 30. júna 2005“.

      V Bruseli 7. decembra 2004

            Za Radu

            predseda

         G. ZALM

      (1)  Ú. v. EÚ C 290, 27.11.2004, s. 6.

      (2)  Stanovisko doručené 28. októbra 2004 (ešte neuverejnené v úradnom vestníku)

      (3)  Ú. v. EÚ L 308, 9.11.2002, s. 28.


title: Rozhodnutie Rady 2011/858/SZBP z  19. decembra 2011 , ktorým sa mení a dopĺňa a predlžuje rozhodnutie 2010/784/SZBP o policajnej misii Európskej únie na palestínskych územiach (EUPOL COPPS)

text:
               21.12.2011

               SK

               Úradný vestník Európskej únie

               L 338/54

         ROZHODNUTIE RADY 2011/858/SZBP
   z 19. decembra 2011,
   ktorým sa mení a dopĺňa a predlžuje rozhodnutie 2010/784/SZBP o policajnej misii Európskej únie na palestínskych územiach (EUPOL COPPS)
   RADA EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 28, článok 42 ods. 4 a článok 43 ods. 2,
   so zreteľom na návrh vysokej predstaviteľky Únie pre zahraničné veci a bezpečnostnú politiku,
   keďže:

               (1)

               Rada 14. novembra 2005 prijala jednotnú akciu 2005/797/SZBP (1) o policajnej misii Európskej únie na palestínskych územiach (EUPOL COPPS), ktorá sa naposledy predĺžila rozhodnutím Rady 2009/955/SZBP (2) a ktorá stratila účinnosť 31. decembra 2010.

               (2)

               Rada 17. decembra 2010 prijala rozhodnutie 2010/784/SZBP (3), ktorým sa od 1. januára 2011 predlžuje policajná misia Európskej únie na palestínskych územiach a ktoré stráca účinnosť 31. decembra 2011.

               (3)

               Politický a bezpečnostný výbor (PBV) 8. novembra 2011 odporučil technické predĺženie EUPOL COPPS o ďalších šesť mesiacov.

               (4)

               EUPOL COPPS by sa mal na základe svojho súčasného mandátu ďalej predĺžiť od 1. januára 2012 do 30. júna 2012.

               (5)

               Je tiež potrebné stanoviť referenčnú sumu určenú na pokrytie výdavkov týkajúcich sa EUPOL COPPS na obdobie od 1. januára 2012 do 30. júna 2012.

               (6)

               EUPOL COPPS sa bude realizovať v situácii, ktorá sa môže zhoršiť a mohla by poškodiť dosahovanie cieľov vonkajšej činnosti Únie, ako sa uvádzajú v článku 21 Zmluvy o Európskej únii,

         PRIJALA TOTO ROZHODNUTIE:
   Článok 1
   Rozhodnutie 2010/784/SZBP sa týmto mení a dopĺňa takto:

               1.

               Článok 12 sa nahrádza takto:
               „Článok 12
               Bezpečnosť
               1.   Civilný veliteľ operácie riadi plánovanie bezpečnostných opatrení vedúceho misie a zabezpečuje ich riadne a účinné plnenie v rámci EUPOL COPPS v súlade s článkami 5, 6 a 9 v koordinácii s bezpečnostným riaditeľstvom Európskej služby pre vonkajšiu činnosť (ESVČ).
               2.   Vedúci misie je zodpovedný za bezpečnosť EUPOL COPPS a za dodržiavanie minimálnych bezpečnostných požiadaviek, ktoré sa vzťahujú na EUPOL COPPS v súlade s politikou Únie v oblasti bezpečnosti personálu nasadzovaného mimo Únie v rámci operačnej spôsobilosti podľa hlavy V zmluvy a jej podporných nástrojov.
               3.   Vedúcemu misie pomáha vyšší bezpečnostný úradník misie (SMSO – Senior Mission Security Officer), ktorý sa mu zodpovedá a zároveň udržiava úzky funkčný vzťah s bezpečnostným riaditeľstvom ESVČ.
               4.   EUPOL COPPS sa pred nastúpením do služby zúčastní povinného bezpečnostného výcviku v súlade s operačným plánom OPLAN. Pravidelne tiež absolvuje doškoľovanie na mieste pôsobenia, ktoré organizuje SMSO.“;

               2.

               článok 13 ods. 1 sa nahrádza takto:
               „1.   Finančná referenčná suma určená na pokrytie výdavkov spojených s EUPOL COPPS na obdobie od 1. januára 2011 do 31. decembra 2011 je 8 250 000 EUR.
               Finančná referenčná suma určená na pokrytie výdavkov spojených s EUPOL COPPS na obdobie od 1. januára 2012 do 30. júna 2012 je 4 750 000 EUR.“;

               3.

               v článku 16 sa druhý odsek nahrádza takto:
               „Účinnosť stráca 30. júna 2012.“.

         Článok 2
   Toto rozhodnutie nadobúda účinnosť dňom jeho prijatia.
   Uplatňuje sa od 1. januára 2012.

      V Bruseli 19. decembra 2011

            Za Radu

            predseda

         M. DOWGIELEWICZ

      (1)  Ú. v. EÚ L 300, 17.11.2005, s. 65.

      (2)  Ú. v. EÚ L 330, 16.12.2009, s. 76.

      (3)  Ú. v. EÚ L 335, 18.12.2010, s. 60.


title: Decision of the European Central Bank of 3 November 1998 concerning public access to documentation and the archives of the European Central Bank (ECB/1998/12)

text:
Avis juridique important

|

31999D0284

Official Journal L 110 , 28/04/1999 P. 0030 - 0032

ROZHODNUTIE EURÓPSKEJ CENTRÁLNEJ BANKYz 3. novembra 1998,ktoré sa týka prístupu k dokumentácií a archívom Európskej centrálnej banky(ECB/1998/12)(1999/284/ES)RADA GUVERNÉROV EURÓPSKEJ CENTRÁLNEJ BANKY,so zreteľom na Štatút Európskeho systému centrálnych bánk a Európskej centrálnej banky (ďalej len "štatút") a najmä jeho článok 123,so zreteľom na rokovací poriadok Európskej centrálnej banky (ECB) a najmä na jeho články 23.2 a 23.3,keďže vyhlásenie o práve prístupu k informáciám pripojená k záverečnému aktu Zmluvy o Európskej únií zdôrazňuje, že transparentnosť procesov rozhodovania posilňuje demokratickú povahu inštitúcií a verejnú dôveru v administráciu;keďže Európska Rada v Birmighame a Edinburgu súhlasila s množstvom zásad, aby podporila priblíženie spoločenstva k svojim občanom;keďže Európska Rada v Kodani znovu zdôraznila zásadu poskytnúť občanom čo najväčší prístup k informáciám;keďže občania majú oprávnený záujem o organizáciu a funkčnosť inštitúcií a orgánov, ktoré sú financované z verejných fondov;keďže rozhodnutie č. 9/97 Rady Európskeho menového inštitútu (EMI) z 3. júna 1997 [1]predpovedá, že verejnosť bude mať prístup k administratívnym dokumentom EMI; pričom 1. júna 1998 bola EMI zrušená; pričom je žiadúce špecifikovať zásady, ktoré upravia prístup k dokumentácii a archívom ECB;keďže Európsky ombudsman vydal rozhodnutie, ako svoju vlastnú iniciatívu, požiadať o verejný prístup k dokumentom[2]; pričom odporúčania tohto rozhodnutia sú uplatňované na EMI iba v súvislosti s administratívnymi dokumentmi; pričom rovnaké obmedzenia v rozsahu uplatnenia tohto rozhodnutia sú uplatniteľné na ECB;keďže v súlade s článkom 10.4 Štatútu sú rokovania na schôdzach Rady guvernérov ECB dôverné, ale Rada guvernérov ECB môže rozhodnúť, aby sa výsledok jej rokovania zverejnil;keďže v súlade s článkom 23.1 rokovacieho poriadku ECB, rokovania rozhodovacích orgánov ECB a akéhokoľvek výboru alebo skupiny, ktorú založili sú dôverné pokiaľ Rada guvernérov ECB nesplnomocní prezidenta ECB zverejniť výsledok ich rokovaní;keďže v súlade s článkom 23.2 rokovacieho poriadku ECB všetky dokumenty, ktoré boli vyhotovené v ECB sú dôverné pokiaľ Rada guvernérov ECB nerozhodne ináč;keďže toto rozhodnutie je ďalším prvkom v informačnej a komunikačnej politike ECB; pričom jasné pravidlá môžu podporovať dobrú administráciu pomáhaním úradníkom zaoberať sa požiadavkami verejnosti o dokumentácie presne a ihneď;keďže ECB pred poskytnutím prístupu k akejkoľvek dokumentácií, ktorá obsahuje informácie z centrálnej banky členského štátu sa poradí s národnou centrálnou bankou;keďže v súlade s článkom 11.6 Štatútu je Výkonná Rada ECB zodpovedná za aktuálne podnikanie ECB,PRIJALA TOTO ROZHODNUTIE:Článok 1Prístup k administratívnym dokumentom1. Verejnosť má prístup k dokumentácií a archívom ECB s ohľadom na administratívne dokumenty v súlade s ustanoveniami tohto rozhodnutia.2. S cieľom tohto rozhodnutia "administratívny dokument" znamená akýkoľvek záznam, na akomkoľvek médiu, ktorý obsahuje existujúce údaje, a ktorý sa vzťahuje k aktuálnej organizácií a funkčnosti ECB. Okrem toho znamená akýkoľvek taký záznam, ktorý sa vzťahuje k organizácií a funkčnosti EMI.Článok 2Žiadosť o prístupŽiadosť o prístup k administratívnemu dokumentu treba poslať písomne ECB[3]. ECB sa vynasnaží žiadosti vyhovieť. Ak žiadosť nie je urobená dostatočne presne alebo neobsahuje informácie, ktoré umožnia rozpoznať požadovaný dokument, ECB požiada žiadateľa, aby žiadosť doplnil ďalšími podrobnosťami.Článok 3Forma prístupu; náklady; obchodná reprodukcia1. Žiadateľ má prístup k administratívnemu dokumentu po porade v priestoroch ECB alebo poslaním kópie na jeho vlastné výdavky. Za kópie vytlačených dokumentov prekračujúcich spolu 100 strán sa účtuje poplatok ECU 10 (od 1. januára 1999 EUR 10) plus ECU 0,05 (od 1. januára 1999 EUR 0,05) za jeden hárok papiera.2. ECB sa vynasnaží nájsť prijateľné riešenie prípadov opakovaných žiadostí tým istým žiadateľom o rovnaký administratívny dokument a žiadostí, ktoré sa vzťahujú k veľkému počtu, alebo veľmi dlhým administratívnym dokumentom.3. Nikto, kto dostane prístup k administratívnemu dokumentu v súlade s týmto článkom, nemôže reprodukovať alebo dať do obehu dokument na komerčné účely prostredníctvom priameho predaja bez predošlého schválenia z ECB, ktoré sa môže obdržať bez požiadavky udania dôvodu.Článok 4VýnimkyPrístup k administratívnemu dokumentu sa neudeľuje, kde jeho prezradenie by mohlo narušiť:- ochranu verejného záujmu, najmä verejnú bezpečnosť, medzinárodné vzťahy, peňažnústabilitu a stabilitu výmenného kurzu, súdne konania, inšpekcie a vyšetrovania,- ochranu jednotlivca a súkromia,- ochranu autorského práva a obchodného, bankového a priemyselného tajomstva,- ochranu finančných záujmov ECB,- ochranu dôvernosti požadovanú akoukoľvek fyzickou alebo právnickou osobou, ktorá poskytla akúkoľvek z informácií obsiahnutú v dokumente alebo ako sa vyžaduje zákonom aplikovateľným na takú osobu.Článok 5Rozhodnutie o žiadosti; potvrdenie žiadosti; súdne preskúmanie ústavnosti1. ECB sa vynasnaží zaoberať so žiadosťou v primeranej časovej lehote. Najneskôr do mesiaca riaditeľ pre Vonkajšie vzťahy ECB písomne informuje žiadateľa, že žiadosť bola schválená, alebo že vec sa má zamietnuť. Ak sa vec zamietla, žiadateľ je informovaný aj o dôvodoch takéhoto rozhodnutia a ďalej že má jeden mesiac, počas ktorého môže podať žiadosť o prehodnotenie, ktorá keď sa neschváli pôvodná žiadosť sa bude považovať za stiahnutú.2. Neodpovedanie na žiadosť do mesiaca od jej podania sa považuje za odmietnutie okrem prípadov, keď ako bolo uvedené, žiadateľ podá počas nasledujúceho mesiaca žiadosť o prehodnotenie.3. Rozhodnutie vo veci žiadosti o prehodnotenie prijme Výkonná Rada ECB do jedného mesiaca po prijatí.4. Akékoľvek rozhodnutie o odmietnutí žiadosti o prehodnotenie musí uviesť dôvody, ktoré k tomu viedli. Žiadateľovi sa toto rozhodnutie oznámi písomne čo najskôr a súčasne je informovaný o obsahu článkov 138e a 173 Zmluvy o založení Európskeho spoločenstva, ktoré sa vzťahujú na podmienky fyzických osôb pre podanie žiadosti o súhlas k ombudsmanovi a potom na preverenie zákonnosti aktov ECB súdnym dvorom.5. Neodpovedanie na žiadosť o prehodnotenie do jedného mesiaca od jej predloženia sa považuje za jej odmietnutie.Článok 6Náhrada rozhodnutia EMI č. 9/97Rozhodnutie Rady EMI č. 9/97 sa s okamžitou platnosťou nahradzuje týmto rozhodnutím.Vo Frankfurte nad Mohanom 3. novembra 1998.Prezident ECBWillem F. DUISENBERG[1] Ú. v. ES L 90, 25.3.1998, s. 43.[2] 616/PUBAC/F/IJH z 20. decembra 1996.[3] Adresované na Európsku centrálnu banku, riaditeľstvo vonkajších vzťahov, Kaiserstrasse 29, D-60311 Frankfurt nad Mohanom


title: 2004/711/ES: Rozhodnutie Európskeho parlamentu z 21. apríla 2004 o udelení absolutória riaditeľovi Prekladateľského centra pre inštitúcie Európskej únie v súvislosti s plnením jeho rozpočtu za finančný rok 2002

text:
               21.4.2004

               SK

               Úradný vestník Európskej únie

               L 330/5

         ROZHODNUTIE EURÓPSKEHO PARLAMENTU
   z 21. apríla 2004
   o udelení absolutória riaditeľovi Prekladateľského centra pre inštitúcie Európskej únie v súvislosti s plnením jeho rozpočtu za finančný rok 2002
   (2004/711/ES)

    ---documentbreak---

               21.4.2004

               SK

               Úradný vestník Európskej únie

               L 330/5

         UZNESENIE
   Európskeho parlamentu obsahujúce sprievodné poznámky k rozhodnutiu o udelení absolutória riaditeľovi Prekladateľského centra pre inštitúcie Európskej únie v súvislosti s plnením jeho rozpočtu za finančný rok 2002


title: Žiadosť o ochranu poslaneckej imunity Alda Patriciellu Rozhodnutie Európskeho parlamentu z  22. apríla 2009 o žiadosti o ochranu imunity a výsad Alda Patriciellu (2008/2323(IMM))

text:
               8.7.2010

               SK

               Úradný vestník Európskej únie

               CE 184/134

         Streda 22. apríla 2009Žiadosť o ochranu poslaneckej imunity Alda Patriciellu
   P6_TA(2009)0233
   Rozhodnutie Európskeho parlamentu z 22. apríla 2009 o žiadosti o ochranu imunity a výsad Alda Patriciellu (2008/2323(IMM))
   2010/C 184 E/28

      Európsky parlament,
   so zreteľom na žiadosť Alda Patriciella o ochranu jeho imunity v súvislosti s trestným konaním vedeným proti nemu pred okresným súdom v Campobasse, ktorá bola podaná 11. novembra 2008 a oznámená na plenárnej schôdzi 20. novembra 2008,
   po vypočutí Alda Patriciella v súlade s článkom 7 ods. 3 rokovacieho poriadku,
   so zreteľom na články 9 a 10 Protokolu o výsadách a imunitách Európskych spoločenstiev z 8. apríla 1965 (ďalej len „protokol“), ako aj na článok 6 ods. 2 Aktu o všeobecných a priamych voľbách poslancov Európskeho parlamentu z 20. septembra 1976,
   so zreteľom na rozsudky Súdneho dvora Európskych spoločenstiev z 12. mája 1964, 10. júla 1986 a z 21. októbra 2008 (1),
   so zreteľom na článok 6 ods. 3 a článok 7 rokovacieho poriadku,
   so zreteľom na správu Výboru pre právne veci (A6-0196/2009),

               A.

               keďže Aldo Patriciello je poslancom Európskeho parlamentu, ktorého poverovacie listiny Európsky parlament overil dňa 15. júna 2006,

               B.

               keďže podľa Súdneho dvora Európsky parlament a vnútroštátne súdne orgány musia spolupracovať s cieľom zamedziť akémukoľvek rozporu pri výklade a uplatňovaní ustanovení protokolu; keďže preto v prípadoch, keď bola na poslanca Európskeho parlamentu podaná žaloba na vnútroštátnom súde a daný súd je informovaný o tom, že sa začal postup na ochranu výsad a imunity tohto poslanca, ako je ustanovené v článku 6 ods. 3 rokovacieho poriadku, tento súd musí pozastaviť súdne konanie a požiadať Európsky parlament, aby čo najskôr vydal stanovisko (2),

               C.

               keďže podľa článku 10 protokolu poslanci počas zasadnutia Európskeho parlamentu požívajú na území ich vlastného štátu imunitu priznanú poslancom ich parlamentu a keďže poslanec sa nemôže dovolávať imunity, ak bol pristihnutý pri páchaní trestného činu; keďže to nebráni Európskemu parlamentu, aby uplatnil svoje právo zbaviť imunity niektorého zo svojich poslancov,

               D.

               keďže ustanovením, ktoré sa vzťahuje na daný prípad, je preto článok 68 ods. 2 talianskej ústavy, ktorý umožňuje trestne stíhať poslancov parlamentu bez akýchkoľvek osobitných formalít, vzhľadom na jej ustanovenie, že bez súhlasu komory, do ktorej poslanec patrí, nemožno vykonať osobnú, ani domovú prehliadku poslanca parlamentu a poslanca nemožno zatknúť alebo ho ináč pozbaviť osobnej slobody alebo ho zadržiavať, s výnimkou vykonania právoplatného rozsudku, alebo v prípade, keď je poslanec pristihnutý pri páchaní trestného činu, za ktorý je zatknutie povinné (flagrante delicto),

               E.

               keďže protokol v súčasnej podobe neposkytuje Európskemu parlamentu prostriedky na to, aby mohol podniknúť záväzné kroky na ochranu Alda Patriciellu,

               1.

               neochraňuje imunitu a výsady Alda Patriciellu;

               2.

               poveruje svojho predsedu, aby toto rozhodnutie a správu gestorského výboru ihneď postúpil príslušným orgánom Talianskej republiky.

      (1)  Vec 101/63 Wagner v Fohrmann and Krier, Zb. 1964, s. 383, vec 149/85 Wybot v Faure a iní, Zb. 1986, s. 2391 a spojené veci C-200/07 a C-201/07 Marra v De Gregorio a Clemente, zatiaľ neuvedené v zbierke rozhodnutí Súdneho dvora.

      (2)  Rozsudok v spojených veciach C-200/07 a C-201/07 Marra, odseky 42 a 43.


title: Rozhodnutie Politického a bezpečnostného výboru (SZBP) 2015/665 z 21. apríla 2015 o prijatí príspevkov tretích štátov na vojenskú poradnú misiu Európskej únie v rámci SBOP v Stredoafrickej republike (EUMAM RCA) (EUMAM RCA/2/2015)

text:
               29.4.2015

               SK

               Úradný vestník Európskej únie

               L 110/13

         ROZHODNUTIE POLITICKÉHO A BEZPEČNOSTNÉHO VÝBORU (SZBP) 2015/665
   z 21. apríla 2015
   o prijatí príspevkov tretích štátov na vojenskú poradnú misiu Európskej únie v rámci SBOP v Stredoafrickej republike (EUMAM RCA) (EUMAM RCA/2/2015)
   POLITICKÝ A BEZPEČNOSTNÝ VÝBOR,
   so zreteľom na Zmluvu o Európskej únii, a najmä na jej článok 38 tretí odsek,
   so zreteľom na rozhodnutie Rady (SZBP) 2015/78 z 19. januára 2015 o vojenskej poradnej misii Európskej únie v rámci SBOP v Stredoafrickej republike (EUMAM RCA) (1), a najmä na jeho článok 8 ods. 2,
   keďže:

               (1)

               Rada podľa článku 8 ods. 2 rozhodnutia (SZBP) 2015/78 poverila Politický a bezpečnostný výbor (PBV), aby prijal príslušné rozhodnutia o prijatí navrhovaných príspevkov tretích štátov.

               (2)

               V nadväznosti na odporúčanie veliteľa misie EÚ pre EUMAM RCA a poradenstvo Vojenského výboru Európskej únie týkajúce sa ponúk príspevkov Moldavskej republiky (ďalej len „Moldavsko“) a Gruzínska by sa tieto ponuky mali prijať.

               (3)

               V súlade s článkom 5 Protokolu č. 22 o postavení Dánska, ktorý je pripojený k Zmluve o Európskej únii a Zmluve o fungovaní Európskej únie, sa Dánsko nezúčastňuje na vypracovaní a vykonávaní rozhodnutí a opatrení Únie s obrannými dôsledkami,

         PRIJAL TOTO ROZHODNUTIE:
   Článok 1
   1.   Ponuky príspevkov Moldavska a Gruzínska na vojenskú poradnú misiu Európskej únie v rámci SBOP v Stredoafrickej republike (EUMAM RCA) sa prijímajú a považujú sa za významné.
   2.   Moldavsko a Gruzínsko sú oslobodené od finančných príspevkov do rozpočtu operácie EUMAM RCA.
   Článok 2
   Toto rozhodnutie nadobúda účinnosť dňom jeho prijatia.

      V Bruseli 21. apríla 2015

            Za Politický a bezpečnostný výbor

            predseda

         W. STEVENS

      (1)  Ú. v. EÚ L 13, 20.1.2015, s. 8.


title: 2006/629/ES: Rozhodnutie Rady z  15. septembra 2006 , ktorým sa vymenúva litovský člen Výboru regiónov

text:
               20.9.2006

               SK

               Úradný vestník Európskej únie

               L 256/16

      ROZHODNUTIE RADY

   z 15. septembra 2006,
   ktorým sa vymenúva litovský člen Výboru regiónov
   (2006/629/ES)
   RADA EURÓPSKEJ ÚNIE,
   so zreteľom na Zmluvu o založení Európskeho spoločenstva, a najmä na jej článok 263,
   so zreteľom na návrh litovskej vlády,
   keďže:

               (1)

               Dňa 24. januára 2006 Rada prijala rozhodnutie 2006/116/ES (1) ktorým sa vymenúvajú členovia a náhradníci Výboru regiónov na obdobie od 26. januára 2006 do 25. januára 2010.

               (2)

               V dôsledku skončenia funkčného obdobia Virginije Lukošienėovej sa uvoľnilo jedno miesto člena Výboru regiónov,

         ROZHODLA TAKTO:
   Článok 1
   Za člena Výboru regiónov sa na zvyšný čas funkčného obdobia, ktoré trvá do 25. januára 2010, vymenúva Stasė Skutulienė, člen Šilutė District Municipality Council ako náhrada za Virginiju Lukošienėovú.
   Článok 2
   Toto rozhodnutie nadobúda účinnosť dňom jeho prijatia.

      V Bruseli 15. septembra 2006

            Za Radu

            predseda

         E. TUOMIOJA

      (1)  Ú. v. EÚ L 56, 25.2.2006, s. 75.


title: Rozhodnutie Rady (SZBP) 2017/153 z 27. januára 2017, ktorým sa mení rozhodnutie 2011/72/SZBP o reštriktívnych opatreniach voči určitým osobám a subjektom vzhľadom na situáciu v Tunisku

text:
               28.1.2017

               SK

               Úradný vestník Európskej únie

               L 23/19

         ROZHODNUTIE RADY (SZBP) 2017/153
   z 27. januára 2017,
   ktorým sa mení rozhodnutie 2011/72/SZBP o reštriktívnych opatreniach voči určitým osobám a subjektom vzhľadom na situáciu v Tunisku
   RADA EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 29,
   so zreteľom na návrh vysokého predstaviteľa Únie pre zahraničné veci a bezpečnostnú politiku,
   keďže:

               (1)

               Rada 31. januára 2011 prijala rozhodnutie 2011/72/SZBP (1) o reštriktívnych opatreniach voči určitým osobám a subjektom vzhľadom na situáciu v Tunisku.

               (2)

               Reštriktívne opatrenia stanovené v rozhodnutí 2011/72/SZBP sa uplatňujú do 31. januára 2017. Na základe preskúmania uvedeného rozhodnutia by sa reštriktívne opatrenia mali predĺžiť do 31. januára 2018. Mali by sa aktualizovať aj identifikačné údaje týkajúce sa dvoch osôb na zozname.

               (3)

               Rozhodnutie 2011/72/SZBP by sa preto malo zodpovedajúcim spôsobom zmeniť,

         PRIJALA TOTO ROZHODNUTIE:
   Článok 1
   Rozhodnutie 2011/72/SZBP sa mení takto:

               1.

               Článok 5 sa nahrádza takto:
               „Článok 5
               Toto rozhodnutie sa uplatňuje do 31. januára 2018. Priebežne sa preskúmava. Ak Rada usúdi, že sa jeho ciele nedosiahli, môže sa podľa potreby obnoviť alebo zmeniť.“

               2.

               Príloha sa mení tak, ako sa uvádza v prílohe k tomuto rozhodnutiu.

         Článok 2
   Toto rozhodnutie nadobúda účinnosť dňom jeho uverejnenia v Úradnom vestníku Európskej únie.

      V Bruseli 27. januára 2017

            Za Radu

            predseda

         E. SCICLUNA

      (1)  Rozhodnutie Rady 2011/72/SZBP z 31. januára 2011 o reštriktívnych opatreniach voči určitým osobám a subjektom vzhľadom na situáciu v Tunisku (Ú. v. EÚ L 28, 2.2.2011, s. 62).

      PRÍLOHA
      Záznamy o nasledujúcich osobách uvedené v prílohe k rozhodnutiu 2011/72/SZBP sa nahrádzajú takto:

                     Meno

                     Identifikačné údaje

                     Dôvody

                     „27.

                     Sirine (Cyrine) Bent Zine El Abidine Ben Haj Hamda BEN ALI

                     Tunisanka narodená 21. augusta 1971 v Barde, dcéra Naïmy EL KEFIOVEJ, manželka Mohameda Marwana MABROUKA; držiteľka národného preukazu totožnosti č. 05409131.
                     Držiteľka tuniského pasu č. x599070 vydaného v novembri 2016, ktorého platnosť uplynie 21.11.2021.

                     Tuniské orgány vedú proti tejto osobe súdne vyšetrovania z dôvodu spoluúčasti na sprenevere verejných finančných prostriedkov zo strany verejného činiteľa, z dôvodu spoluúčasti na zneužití právomoci zo strany verejného činiteľa s cieľom poskytnúť neoprávnenú výhodu tretej osobe a spôsobiť ujmu verejnej správe, ako aj z dôvodu spoluúčasti na neoprávnenom ovplyvňovaní verejného činiteľa s cieľom priamo či nepriamo získať výhody pre ďalšiu osobu.

                     28.

                     Mohamed Marwan Ben Ali Ben Mohamed MABROUK

                     Tunisan narodený 11. marca 1972 v Tunise, syn Jaouidy El BEJIOVEJ, manžel Siriny BEN ALIOVEJ; generálny riaditeľ spoločnosti; bydlisko: 8 rue du Commandant Béjaoui, Carthage, Tunis, držiteľ národného preukazu totožnosti č. 04766495. Držiteľ francúzskeho pasu č. 11CK51319, ktorého platnosť končí 1.8.2021.

                     Tuniské orgány vedú proti tejto osobe súdne vyšetrovania z dôvodu spoluúčasti na sprenevere verejných finančných prostriedkov zo strany verejného činiteľa, z dôvodu spoluúčasti na zneužití právomoci zo strany verejného činiteľa s cieľom poskytnúť neoprávnenú výhodu tretej osobe a spôsobiť ujmu verejnej správe, ako aj z dôvodu spoluúčasti na neoprávnenom ovplyvňovaní verejného činiteľa s cieľom priamo či nepriamo získať výhody pre ďalšiu osobu.“


title: 2006/833/ES: Rozhodnutie Európskeho Parlamentu z  27. apríla 2006 o účtovnej závierke Európskej agentúry pre bezpečnosť a ochranu zdravia pri práci za rozpočtový rok 2004

text:
               6.12.2006

               SK

               Úradný vestník Európskej únie

               L 340/97

         ROZHODNUTIE EURÓPSKEHO PARLAMENTU
   z 27. apríla 2006
   o účtovnej závierke Európskej agentúry pre bezpečnosť a ochranu zdravia pri práci za rozpočtový rok 2004
   (2006/833/ES)
   EURÓPSKY PARLAMENT,

               —

               so zreteľom na konečnú ročnú účtovnú závierku Európskej agentúry pre bezpečnosť a ochranu zdravia pri práci za rozpočtový rok 2004 (1),

               —

               so zreteľom na správu Dvora audítorov o overení ročnej účtovnej závierky Európskej agentúry pre bezpečnosť a ochranu zdravia pri práci za rozpočtový rok 2004 spolu s odpoveďami agentúry (2),

               —

               so zreteľom na odporúčanie Rady zo 14. marca 2006 (5972/2006 – C6-0093/2006),

               —

               so zreteľom na Zmluvu o ES, a najmä na jej článok 276,

               —

               so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (3), a najmä na jeho článok 185,

               —

               so zreteľom na nariadenie Rady (ES) č. 2062/94 z 18. júla 1994, ktorým sa zriaďuje Európska agentúra pre bezpečnosť a ochranu zdravia pri práci (4), a najmä na jeho článok 14,

               —

               so zreteľom na nariadenie Komisie (ES, Euratom) č. 2343/2002 z 19. novembra 2002 o rámcovom rozpočtovom nariadení pre subjekty uvedené v článku 185 nariadenia Rady (ES, Euratom) č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (5), a najmä na jeho článok 94,

               —

               so zreteľom na článok 71 a prílohu V rokovacieho poriadku,

               —

               so zreteľom na správu Výboru pre kontrolu rozpočtu (A6-0099/2006),

               1.

               berie na vedomie nasledujúce údaje v účtoch Európskej agentúry pre bezpečnosť a ochranu zdravia pri práci za rozpočtové roky 2004 a 2003:
               Účet príjmov a výdavkov za rozpočtové roky 2004 a 2003

                           (v  tis. EUR)

                           2004

                           2003

                           Príjmy

                           Dotácie Spoločenstva

                           9 542

                           11 641

                           Ostatné dotácie

                           66

                           66

                           Ostatné príjmy

                           111

                           157

                           Príjmy z programu PHARE

                           121

                           824

                              Príjmy spolu (a)

                              9 840

                              12 688

                           Výdavky

                           Zamestnanci – hlava I rozpočtu

                           Platby

                           3 379

                           3 245

                           Prenesené rozpočtové prostriedky

                           60

                           87

                           Správne výdavky – hlava II rozpočtu

                           Platby

                           966

                           1 146

                           Prenesené rozpočtové prostriedky

                           248

                           186

                           Prevádzkové výdavky – hlava III rozpočtu

                           Platby (6)

                           2 426

                           2 559

                           Prenesené rozpočtové prostriedky

                           2 549

                           5 859

                           Výdavky na program PHARE

                           Platby

                           0

                           548

                           Prenesené rozpočtové prostriedky

                           0

                           502

                              Výdavky spolu (b)

                              9 628

                              14 131

                              Výsledok za účtovné obdobie (c = a – b) (7)

                              212

                              - 1 443

                           Zostatok z predchádzajúceho účtovného obdobia

                           - 1 987

                           - 1 108

                           Prenesené a zrušené rozpočtové prostriedky

                           887

                           766

                           Nevyužité čiastky na opätovné použitie, ktoré sa preniesli z predchádzajúceho účtovného obdobia

                           0

                           1

                           Nevyužité rozpočtové prostriedky z programu Phare

                           144

                           0

                           Platby za záväzok zrušený v roku 2002

                           0

                           - 191

                           Kurzové rozdiely

                           0

                           4

                           Sumy z programu Phare na vrátenie Komisii

                           - 39

                           0

                           Úpravy

                           3

                           - 16

                              Výsledok za účtovné obdobie pred hospodárskymi úpravami (d)

                              - 779

                              - 1 987

                           Rozpočtové príjmy, ktoré treba vymáhať

                           0

                           850

                           Ostatné príjmy, ktoré treba vymáhať

                           0

                           3

                           Obstaranie dlhodobého majetku

                           58

                           207

                           Odpisy

                           - 175

                           - 186

                           Zásoby

                           - 6

                           0

                           Vyradený dlhodobý majetok

                           - 91

                           0

                           Odpisy

                           88

                           0

                           Rôzne výdavky

                           - 34

                           - 1

                              Hospodárske úpravy (e)

                              - 161

                              873

                              Zostatok za účtovné obdobie (d + e)

                              - 940

                              - 1 113

                              Pozn.: Celkové súčty sa môžu v dôsledku zaokrúhľovania líšiť.

               2.

               schvaľuje účtovnú závierku Európskej agentúry pre bezpečnosť a ochranu zdravia pri práci za rozpočtový rok 2004;

               3.

               poveruje svojho predsedu, aby postúpil toto rozhodnutie riaditeľovi Európskej agentúry pre bezpečnosť a ochranu zdravia pri práci, Rade, Komisii a Dvoru audítorov a aby zabezpečil jeho uverejnenie v Úradnom vestníku Európskej únie (v sérii L).

         Josep BORRELL FONTELLES

            predseda

         Julian PRIESTLEY

            generálny tajomník

      (1)  Ú. v. EÚ C 269, 28.10.2005, s. 1.

      (2)  Ú. v. EÚ C 332, 28.12.2005, s. 23.

      (3)  Ú. v. ES L 248, 16.9.2002, s. 1.

      (4)  Ú. v. ES L 216, 20.8.1994, s. 1. Nariadenie naposledy zmenené a doplnené nariadením (ES) č. 1112/2005 (Ú. v. EÚ L 184, 15.7.2005, s. 5).

      (5)  Ú. v. ES L 357, 31.12.2002, s. 72. Nariadenie zmenené a doplnené nariadením (ES, Euratom) č. 1261/2005 (Ú. v. EÚ L 201, 2.8.2005, s. 3).

      (6)  Suma zahŕňa platby z rozpočtových prostriedkov určených na opätovné použitie v roku 2004 (18 573 EUR)

      (7)  Vypočítané podľa zásad uvedených v článku 15 nariadenia Rady (ES, Euratom) č. 1150/2000 z 22. mája 2000 (Ú. v. ES L 130, 31.5.2000, s. 8).

      Pozn.: Celkové súčty sa môžu v dôsledku zaokrúhľovania líšiť.
    ---documentbreak---

               6.12.2006

               SK

               Úradný vestník Európskej únie

               L 340/100

         UZNESENIE EURÓPSKEHO PARLAMENTU
   s pripomienkami, ktoré sú súčasťou rozhodnutia o absolutóriu na plnenie rozpočtu Európskej agentúry pre bezpečnosť a ochranu zdravia pri práci za rozpočtový rok 2004
   EURÓPSKY PARLAMENT,

               —

               so zreteľom na konečnú ročnú účtovnú závierku Európskej agentúry pre bezpečnosť a ochranu zdravia pri práci za rozpočtový rok 2004 (1),

               —

               so zreteľom na správu Dvora audítorov o overení ročnej účtovnej závierky Európskej agentúry pre bezpečnosť a ochranu zdravia pri práci za rozpočtový rok 2004 spolu s odpoveďami agentúry (2),

               —

               so zreteľom na odporúčanie Rady zo 14. marca 2006 (5972/2006 – C6-0093/2006),

               —

               so zreteľom na Zmluvu o ES, a najmä na jej článok 276,

               —

               so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (3), a najmä na jeho článok 185,

               —

               so zreteľom na nariadenie Rady (ES) č. 2062/94 z 18. júla 1994, ktorým sa zriaďuje Európska agentúra pre bezpečnosť a ochranu zdravia pri práci (4), a najmä na jeho článok 14,

               —

               so zreteľom na nariadenie Komisie (ES, Euratom) č. 2343/2002 z 19. novembra 2002 o rámcovom rozpočtovom nariadení pre subjekty uvedené v článku 185 nariadenia Rady (ES, Euratom) č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (5), a najmä na jeho článok 94,

               —

               so zreteľom na článok 71 a prílohu V rokovacieho poriadku,

               —

               so zreteľom na správu Výboru pre kontrolu rozpočtu (A6-0099/2006),

               A.

               keďže Dvor audítorov vyhlásil, že získal primeranú istotu o tom, že ročná účtovná závierka za rozpočtový rok, ktorý sa skončil 31. decembra 2004, poskytuje vierohodné informácie a že príslušné operácie boli ako celok zákonné a riadne,

               B.

               keďže Dvor audítorov vyhlásil, že získal dostatočné záruky zo strany všetkých agentúr, okrem explicitných výhrad, ktoré formuloval v súvislosti s rozpočtovým rokom 2004, pokiaľ ide o Európsku agentúru pre obnovu, Európske centrum pre rozvoj odborného vzdelávania, Európsku nadáciu pre odborné vzdelávanie, Európske stredisko pre monitorovanie rasizmu a xenofóbie a Európsky úrad pre bezpečnosť potravín,

               1.

               pripomína, že podľa článku 185 nariadenia o rozpočtových pravidlách, Európsky parlament schvaľuje absolutórium na plnenie rozpočtu pre subjekty zriadené Spoločenstvami, ktoré majú právnu subjektivitu a ktoré skutočne prijímajú granty, ktoré idú na ťarchu rozpočtu; upozorňuje však, že všetky tieto subjekty nie sú úplne, ba ani čiastočne financované grantmi, ktoré idú na ťarchu rozpočtu; zdôrazňuje, že rozhodnutie o absolutóriu pokrýva financovanie týchto subjektov z rozpočtu, aj z iných ako rozpočtových zdrojov; považuje za neprijateľné, že niektoré subjekty zriadené EÚ zodpovedajú za použitie prostriedkov z iných ako rozpočtových zdrojov, zatiaľ čo iné subjekty, ktoré nevyužívajú dotácie z rozpočtu nemajú túto povinnosť; potvrdzuje zásadu, podľa ktorej všetky agentúry Spoločenstva, či už dostávajú alebo nedostávajú dotácie, podliehajú rozhodnutiu Európskeho parlamentu o absolutóriu, a to aj v prípade, ak iný orgán, ktorý udeľuje absolutórium, zasiahne v súlade s ich zakladajúcimi dokumentmi; zastáva názor, že je potrebné revidovať všetky dokumenty, ktoré sú v protiklade s touto zásadou;

               2.

               považuje za veľmi hodnotnú tabuľku 1 v správe Dvora audítorov, ktorá bola uvedená po prvýkrát pri absolutóriu za rok 2003 a ktorá obsahuje prehľad o právomociach, zodpovednosti, správe, činnostiach a službách; poznamenáva, že údaje v tabuľke 1 poskytuje agentúra; žiada, aby Dvor audítorov overoval obsah tabuľky 1;

               3.

               zdôrazňuje, že okrem potreby riadne využívať finančné zdroje, sa agentúry musia takisto usilovať o to, aby ich využívali čo najefektívnejšie a najúčinnejšie; vyzýva Dvor audítorov, aby preskúmal možnosť pripojiť k svojim osobitným výročným správam o agentúrach aj posudok o výsledkoch a dosiahnutí cieľov; v tejto súvislosti a v súlade so svojimi uzneseniami o absolutóriu za rok 2003 žiada, aby sa zohľadnili tieto aspekty: tak ako je to možné je treba vyhnúť sa duplicite práce medzi agentúrami, treba vyjasniť opatrenia na zlepšenie uplatňovania zásady transparentnosti pri styku s verejnosťou ako aj opatrenia Spoločenstva proti diskriminácii na všetkých úrovniach prijímania zamestnancov, vzdelávania a rozdelenia zodpovednosti;

               4.

               konštatuje, že agentúry Spoločenstva nemajú vždy dobrý imidž ani dobrý obraz v tlači, že mnohé z nich si nezaslúžia takýto negatívny imidž; poznamenáva, že je potrebné dať to na vedomie občanom EÚ a vždy, keď je to potrebné, vhodnými prostriedkami zdôvodňovať dôvod pre existenciu týchto agentúr ako aj ich výsledky; žiada Komisiu, aby preto uskutočnila kroky pomocou prostriedkov, ktoré uzná za potrebné;

               5.

               konštatuje, že rozšírenie EÚ v roku 2004 ovplyvnilo viacerými spôsobmi štruktúry a fungovanie agentúr Spoločenstva; mnohé z nich na to upozorňujú vo svojich správach o činnosti, najmä pokiaľ ide o zvýšenie počtu ich administrátorov; žiada Komisiu, aby analyzovala ťažkosti, ktoré sa prejavujú alebo predpokladajú a aby odporučila potrebné zmeny predpisov;

               6.

               konštatuje, že Komisia sa zaviazala harmonizovať spôsob v akej podobe sa predkladajú správy o činnosti svojich generálnych riaditeľstiev; vyzýva na podobný prístup s ohľadom na správy o činnosti agentúr Spoločenstva, ktoré sa z obsahového hľadiska značne odlišujú; žiada Komisiu, aby pre agentúry Spoločenstva spresnila tie informácie a ukazovatele o činnostiach, ktoré sú povinné poskytnúť;

               7.

               víta dosiahnuté zníženie prenosov rozpočtových prostriedkov; povzbudzuje agentúru, aby naďalej vyvíjala úsilie s cieľom ďalšieho znižovania prenosov rozpočtových prostriedkov;

               8.

               nalieha, aby agentúra čo najskôr stanovila podrobné predpisy vykonávania svojho nového nariadenia o rozpočtových pravidlách a aby zaviedla postupy vnútornej kontroly založené na analýze rizika;

               9.

               trvá na tom, aby agentúra rešpektovala pravidlá, týkajúce sa doby trvania rámcových zmlúv;

               10.

               žiada agentúru, aby v budúcnosti zahrnula negatívne zostatky za predchádzajúci rok do opravného rozpočtu za nasledujúci rok;

               11.

               vyzýva Komisiu, aby pomohla agentúram čo najdôkladnejšie plniť dohodnutý pracovný plán na nadchádzajúci rok, čím sa umožní primerané plánovanie a plnenie činností, a najmä predchádzanie závažným zmenám v pracovnej záťaži na poslednú chvíľu;

               12.

               žiada Komisiu, aby zlepšila synergiu medzi agentúrami pomocou efektívnejšej spolupráce, vyhýbaním sa duplicite práce a riešením nedostatkov, najmä s ohľadom na spoločné oblasti ako vzdelávanie, viacodborové vykonávanie politík Spoločenstva, využívanie najnovších systémov riadenia a riešenie problémov súvisiacich s riadnym rozpočtovým hospodárením.

      (1)  Ú. v. EÚ C 269, 28.10.2005, s. 1.

      (2)  Ú. v. EÚ C 332, 28.12.2005, s. 23.

      (3)  Ú. v. ES L 248, 16.9.2002, s. 1.

      (4)  Ú. v. ES L 216, 20.8.1994, s. 1. Nariadenie naposledy zmenené a doplnené nariadením (ES) č. 1112/2005 (Ú. v. EÚ L 184, 15.7.2005, s. 5).

      (5)  Ú. v. ES L 357, 31.12.2002, s. 72. Nariadenie zmenené a doplnené nariadením (ES, Euratom) č. 1261/2005 (Ú. v. EÚ L 201, 2.8.2005, s. 3).


title: 2004/884/ES: Rozhodnutie Rady z 13. decembra 2004, ktorým sa menuje rakúsky náhradník Výboru regiónov

text:
               22.12.2004

               SK

               Úradný vestník Európskej únie

               L 374/72

      ROZHODNUTIE RADY

   z 13. decembra 2004,
   ktorým sa menuje rakúsky náhradník Výboru regiónov
   (2004/884/ES)
   RADA EURÓPSKEJ ÚNIE,
   so zreteľom na Zmluvu o založení Európskeho spoločenstva, najmä na jej článok 263,
   so zreteľom na návrh rakúskej vlády,
   keďže:

               1)

               Rada prijala 22. januára 2002 rozhodnutie (1), ktorým sa menujú členovia a náhradníci Výboru regiónov,

               (2)

               v dôsledku úmrtia Manfreda DÖRLERA, ktoré bolo oznámené Rade 6. októbra 2004, sa uvoľnilo jedno miesto náhradníka Výboru regiónov,

         ROZHODLA:
   Jediný článok
   Gebhard HALDER, Landtagspräsident, Vorarlberger Landtag, je vymenovaný za náhradníka Výboru regiónov ako náhrada za Manfreda DÖRLERA na zvyšný čas jeho funkčného obdobia, ktoré trvá do 25. januára 2006.

      V Bruseli 13. decembra 2004

            Za Radu

            predseda

         B. R. BOT

      (1)  Ú. v. ES L 24, 26.1.2002, s. 38.